“หุ้นเอเชีย” เปิดรีบาวด์ ขานรับ “เฟด” ส่งสัญญาณชะลอขึ้นดอกเบี้ย
“ตลาดหุ้นเอเชีย” เปิดรีบาวด์ตามดาวโจนส์ หลังเฟดยืนยันว่าสามารถเริ่มปรับขึ้นอัตราดอกเบี้ยน้อยลงได้ตั้งแต่เดือนธ.ค.
“ตลาดหุ้นเอเชีย” เปิดรีบาวด์ตามดาวโจนส์ หลังเฟดยืนยันว่าสามารถเริ่มปรับขึ้นอัตราดอกเบี้ยน้อยลงได้ตั้งแต่เดือนธ.ค.
1 ธ.ค. 2565

ผู้สื่อข่าวรายงานว่า ตลาดหุ้นเอเชียเปิดบวกในวันนี้ โดยเคลื่อนไหวตามการปรับตัวขึ้นของตลาดหุ้นวอลล์สตรีทเมื่อวันพุธที่ 29 พ.ย.65 ที่ผ่านมา หลังนายเจอโรม พาวเวล ประธานธนาคารกลางสหรัฐ (เฟด) ยืนยันว่าสามารถเริ่มปรับขึ้นอัตราดอกเบี้ยน้อยลงได้ตั้งแต่เดือนธ.ค.
สำหรับดัชนี NIKKEI 225 ตลาดหุ้นญี่ปุ่นเปิดวันนี้ที่  28,273.13 จุด เพิ่มขึ้น 304.14 จุด หรือ +1.09%, ดัชนี HSI ตลาดหุ้นฮ่องกงเปิดวันนี้ที่ 19,058.90 จุด เพิ่มขึ้น 461.67 จุด หรือ +2.48% และดัชนี SSE Composite ตลาดหุ้นจีนเปิดวันนี้ที่ 3,187.99 จุด เพิ่มขึ้น 36.65 จุด หรือ +1.163%
ส่วนตลาดหุ้นสหรัฐปิดบวกเมื่อคืนนี้ โดยดัชนี S&amp;P500 ปรับตัวขึ้น หลังปิดลบติดต่อกัน 3 วัน ขณะที่ดัชนีเฉลี่ยอุตสาหกรรมดาวโจนส์พุ่งกว่า 700 จุด หลังการแสดงความเห็นของนายพาวเวล
ขณะที่ในจีน นักวิเคราะห์ในผลสำรวจที่จัดทำโดยสำนักข่าวรอยเตอร์คาดการณ์ว่า ดัชนีผู้จัดการฝ่ายซื้อ (PMI) ภาคการผลิตจากไฉซิน/มาร์กิตจะอยู่ที่ 48.9 ในเดือนพ.ย. ซึ่งจะถือเป็นการหดตัวติดต่อกันเดือนที่ 3
ทั้งนี้ เกาหลีใต้เปิดเผยว่า ผลิตภัณฑ์มวลรวมภายในประเทศ (GDP) ไตรมาส 3/2565 ขยายตัว 3.1% เทียบกับช่วงเดียวกันของปีก่อนหน้า ซึ่งเพิ่มขึ้นจากการขยายตัว 2.9% ในไตรมาส 2/2565 เมื่อเทียบรายไตรมาส GDP ขยายตัว 0.3% ในไตรมาส 3/2565 หลังขยายตัว 0.7% ในไตรมาสก่อนหน้า